Document ID: 32012R0642
Publication Date: 2012-07-16

Content:
REGOLAMENT TAL-KUNSILL (UE) Nru 642/2012
tal-16 ta’ Lulju 2012
li jemenda r-Regolament (KE) Nru 147/2003 dwar ċerti miżuri restrittivi fil-każ tas-Somalja
IL-KUNSILL TAL-UNJONI EWROPEA,
Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 215(1) tiegħu,
Wara li kkunsidra d-Deċiżjoni tal-Kunsill 2010/231/PESK tas-26 ta’ April 2010 dwar miżuri restrittivi kontra s-Somalja (1),
Wara li kkunsidra l-proposta konġunta mir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà u mill-Kummissjoni Ewropea,
Billi:
(1)
Ir-Regolament (KE) Nru 147/2003 (2) jimponi projbizzjoni ġenerali fuq l-għoti ta’ pariri tekniċi, assistenza, taħriġ, finanzjament jew għajnuna finanzjarja relatati ma’ attivitajiet militari, lil kwalunkwe persuna, entità jew korp fis-Somalja.
(2)
Fit-22 ta’ Frar 2012, il-Kunsill tas-Sigurtà tan-Nazzjonijiet Uniti adotta l-UNSCR 2036 (2012), li permezz tagħha jitlob, fil-paragrafu 22, lill-Istati Membri kollha tal-UE biex jieħdu l-miżuri meħtieġa biex jipprevjenu l-importazzjoni diretta jew indiretta tal-faħam tal-kannol mis-Somalja.
(3)
Fis-16 ta’ Lulju 2012, il-Kunsill adotta d-Deċiżjoni 2012/388/PESK (3), li temenda d-Deċiżjoni 2010/231/PESK biex tipprovdi għall-projbizzjoni tal-importazzjoni diretta jew indiretta tal-faħam tal-kannol mis-Somalja fl-Unjoni.
(4)
Din il-miżura taqa’ fil-kamp ta’ applikazzjoni tat-Trattat u, għalhekk, sabiex tiġi implimentata hemm bżonn ta’ azzjoni regolatorja fil-livell tal-Unjoni, partikolarment bil-ħsieb li tiġi żgurata l-applikazzjoni uniformi tagħha mill-operaturi ekonomiċi fl-Istati Membri kollha.
(5)
Ir-Regolament (KE) Nru 147/2003 għandu għalhekk jiġi emendat skont dan,
ADOTTA DAN IR-REGOLAMENT:
Artikolu 1
Ir-Regolament (KE) Nru 147/2003 huwa b’dan emendat kif ġej:
(1)
Jiddaħħal l-Artikolu li ġej:
“Artikolu 3b
1. Ikunu ipprojbiti:
(a)
l-importazzjoni tal-faħam tal-kannol fl-Unjoni jekk:
(i)
ikun joriġina mis-Somalja; jew
(ii)
ikun ġie esportat mis-Somalja;
(b)
ix-xiri tal-faħam tal-kannol li jkun jinsab jew li jkun joriġina mis-Somalja;
(c)
it-trasport tal-faħam tal-kannol jekk ikun joriġina mis-Somalja, jew jekk ikun qiegħed jiġi esportat mis-Somalja lejn kwalunkwe pajjiż ieħor;
(d)
il-provvista, diretta jew indiretta, ta’ finanzjament jew assistenza finanzjarja, inklużi derivattivi finanzjarji, kif ukoll assigurazzjoni u riassigurazzjoni, relatati mal-importazzjoni, it-trasport jew ix-xiri tal-faħam tal-kannol imsemmija fil-punti (a), (b) u (c); u
(e)
il-parteċipazzjoni, konxja u intenzjonali, f’attivitajiet li l-għan jew effett tagħhom huwa, direttament jew indirettament, li jevitaw il-projbizzjoni fil-punti (a), (b), (c) u (d).
2. Għall-finijiet ta’ dan l-Artikolu, “faħam tal-kannol” tfisser il-prodotti elenkati fl-Anness II.
3. Il-projbizzjonijiet fil-paragrafu 1 ma japplikawx għax-xiri jew it-trasport tal-faħam tal-kannol li kien ġie esportat mis-Somalja qabel it-22 ta’ Frar 2012.”.
(2)
Fl-Artikolu 2a, fl-Artikolu 6a u fl-Artikolu 7a(1), ir-referenzi għall-‘Anness’ huma sostitwiti bir-referenzi għall-“Anness I’.
(3)
L-Anness għandu jingħata isem ġdid: ‘Anness I’ u għandu jiġi sostitwit bit-test tal-Anness I ta’ ma’ dan ir-Regolament
(4)
It-test li jidher fl-Anness II ma’ dan ir-Regolament għandu jiżdied bħala l-Anness II.
Artikolu 2
Dan ir-Regolament jidħol fis-seħħ l-għada tal-jum tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament jorbot fl-intier tiegħu u japplika direttament fl-Istati Membri kollha.
Magħmula fi Brussel, is-16 ta’ Lulju 2012.

Metadata:
Eurovoc Level 1 Categories: 100161
100147
100159
100143
Eurovoc Level 2 Categories: 100280
100264
100172
100170
100194
Eurovoc Level 3 Categories: 5424
3584
3450
3474
3743
All Eurovoc Categories: 3483
3506
3577
3870
4212
5386